VIDEO Scandal în Ungaria, după ce România i-a învins pe maghiari la Mondialul de hochei pe gheață: "E un clovn"
Selecţionata României a învins Ungaria cu scorul de 2-1, miercuri, la Campionatul Mondial de hochei pe gheaţă, Divizia I, Grupa A, la Bolzano (Italia).
Tricolorii, care veneau după două eşecuri cu acelaşi scor, 1-6, în faţa celor mai puternice echipe din grupă, Italia şi Slovenia, s-au impus dramatic, prin golul lui Otto Sandor Szekely (59:09). România deschisese scorul prin Balazs Peter (49:29), iar Ungaria egalase prin Janos Hari (55:40).
Ungaria ocupă primul loc, cu 6 puncte, urmată de Slovenia (6 puncte), Italia, 5 puncte, Japonia, 4 puncte, Coreea de Sud, 3 puncte, România, 3 puncte. Primele două echipe clasate vor merge în Divizia de Elită în 2025, în timp ce ultima clasată va retrograda în Grupa B.
Următoarele meciuri vor avea loc vineri, România - Coreea de Sud (13:30), Slovenia - Japonia (17:00) şi Italia - Ungaria (20:30).
Scandal în Ungaria, după eșecul cu România
Vilmos Gallo (27 de ani), unul dintre cei mai importanți jucători din naționala Ungariei, legitimat la Linkoping (Suedia), a avut un atac dur la adresa pe selecționerul Don MacAdam (73 de ani), apoi și-a cerut scuze.
"Din păcate, echipa națională este pregătită de un clovn. Nu pot face nimic în această privință. Am dat tot ce aveam mai bun în aceste meciuri, de fiecare dată m-a scos din sărite. Am încercat să depășesc momentul, să arăt ce știu pe gheață. N-am reușit în niciun fel să îl mulțumesc. M-a scos din sărite.
Vom vedea ce urmează. Din păcate am pierdut contra României. Am avut șansele noastre. A fost o desfășurare frustrantă. Ăsta e hocheiul uneori", a spus Vilmos Gallo, citat de Nemzeti Sport.
Jucătorul maghiar a revenit cu un mesaj, prin intermediul căruia și-a cerut scuze pentru ieșirea avută: "Vreau să îmi prezint scuzele în fața selecționerului. Ar fi trebuit să rezolvăm aceste probleme la vestiar, nu în spațiul public. Am mai spus-o, eu vreau doar binele echipei naționale. Știm că nu e rezultatul dorit de fanii noștri, dar am arătat că putem mai mult. Promit că vom da totul în ultimele două partide rămase".
Urmăriți SPORT.RO și pe Google News